TRUE-DTAC กอดคอร่วง เผชิญแรงขายทำกำไร โบรกฯคาดปิดดีลลากยาวถึง Q1/66
TRUE-DTAC ควงแขนร่วง รับ Sell on Fact โบรกฯคาดกว่าปิดดีลลากยาวถึง Q1/66 หากอิงจากดีลควบบริษัท DiGi.com ของ Telenor กับ Axiata ในมาเลเซีย แนะนำ "ขาย" หุ้น TRUE ที่ราคา 5.09 บ.
21 ก.พ. 2565

ผู้สื่อข่าวรายงานว่าวันนี้ (21 ก.พ. 2565) ณ เวลา 11:37 น. ราคาหุ้น บริษัท ทรู คอร์ปอเรชั่น จำกัด (มหาชน) หรือ TRUE อยู่ที่ระดับ 5.25 บาท ลดลง 0.45 บาท หรือ 7.89% โดยทำจุดสูงสุดที่ 5.55 บาท และทำจุดต่ำสุดที่ 5.20 บาท ด้วยมูลค่าการซื้อขาย 2.49 พันล้านบาท
ขณะเดียวกันราคาหุ้น บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC อยู่ที่ระดับ 48.50 บาท ลดลง 2.75 บาท หรือ 5.37% โดยทำจุดสูงสุดที่ 50.75 บาท และทำจุดต่ำสุดที่ 48.00 บาท ด้วยมูลค่าการซื้อขาย 1.19 พันล้านบาท
บล.คันทรี่ กรุ๊ป ระบุในบทวิเคราะห์ว่า ราคาหุ้น TRUE) และ DTAC ปรับตัวลงหลังการอนุมัติดีลควบรวมสะท้อนผ่านราคาหุ้นแล้ว และเชื่อว่าดีล TRUE-DTAC จะกินเวลาไปถึงไตรมาส 1/2566 หากอิงจากดีลควบบริษัท DiGi.com ของ Telenor กับ Axiata ในมาเลเซีย แต่บริษัทฯ คาดว่ากระบวนการทั้งหมดจะเสร็จสิ้นได้ภายในไตรมาส 3/2565
ทั้งนี้แนะนำ “ขาย” หุ้น TRUE ที่ราคาเสนอซื้อ 5.09 บาท
โดยกำไรสุทธิไตรมาส 4/2564 อยู่ที่ 54 ล้านบาท นับเป็นไตรมาสแรกที่ทำกำไรได้ตั้งแต่ไตรมาส 3/2563 หนุนจากรายได้อื่นๆ ที่พุ่งสูงขึ้นเป็น 1.40 พันล้านบาท เพิ่มขึ้น 290% จากงวดเดียวกันของปีก่อน และเพิ่มขึ้น 197% จากไตรมาสก่อน แต่ภาพรวมเป็นลบในปี 2565-2566 โดยไม่คาดว่าบริษัทฯ จะพลิกเป็นกำไรได้จนกว่าจะถึงปี 2567 แม้จะแข่งขันในระดับเดียวกับ ADVANC ในตลาดเครือข่ายมือถือ ขณะที่ดอกเบี้ยจ่ายและค่าเสื่อมและค่าตัดจำหน่ายจะยังฉุดกำไรลงสู่แดนลบจนถึงปี 2566
นอกจากนี้บอร์ดอนุมัติควบรวมกิจการระหว่าง DTAC-TRUE ตามสัดส่วนดังนี้
โดย 1 หุ้น DTAC : 6.13444 หุ้นบริษัทใหม่ และ 1 หุ้น TRUE : 0.60018 หุ้นบริษัทใหม่ ซึ่งขั้นตอนหลังจากนี้ (1) DTAC และ TRUE จัดประชุมผู้ถือหุ้นเพื่อขออนุมัติควบรวม (ต้องได้เสียงไม่น้อยกว่า 75%)
(2) แจ้งเจ้าหนี้ของทั้ง 2 บริษัท หากคัดค้าน เจ้าหนี้ต้องคัดค้านภายในไม่เกิน 2 เดือน ถ้ามีเจ้าหนี้คัดค้าน ทั้ง DTAC และ TRUE ต้องชำระหนี้หรือให้ประกัน เพื่อให้ดำเนินการต่อไปได้
(3) ถ้ามีผู้ถือหุ้นคัดค้าน บริษัท ซิทรินโกลบอลและ Citrine Ventures (JV ของ Telenor กับ CP Holding) จะรับซื้อหุ้นในราคา 47.76 บาท เพื่อเปิดโอกาสให้ ผถห. ที่ไม่ต้องการถือหุ้นใน Merged co. ขาย ได้
(4) หลังจากนั้น DTAC-TRUE จะจัดประชุมผู้ถือหุ้นร่วม เพื่อพิจารณาเรื่องต่างๆ เช่นชื่อบริษัทใหม่ ทุนของบริษัทใหม่ ฯลฯ
(5) จดทะเบียนจัดตั้งบริษัทใหม่กับกระทรวงพาณิชย์ ซึ่ง DTAC-TRUE จะหมดสภาพจากการเป็นนิติบุคคล
(6) บริษัทใหม่ (Merged co.) จะยื่นคำขอเป็นหุ้นจดทะเบียนในตลาดหลักทรัพย์ เมื่อตลาดฯรับคำขอ หุ้นของ DTAC-TRUE จะถูก delist ออกจากตลาดในวันเดียวกัน